FI Euroopan unionin virallinen lehti L 222/16

KOMISSION PÄÄTÖS,

tehty 27 päivänä elokuuta 2007,

ennalta ehkäisevien rokotusten käyttöönotosta erittäin patogeenista lintuinfluenssaa vastaan ja siihen liittyvistä siirtämistä koskevista säännöksistä Alankomaissa

(tiedoksiannettu numerolla K(2007) 3977)

(Ainoastaan hollanninkielinen teksti on todistusvoimainen)

(2007/590/EY)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon yhteisön toimenpiteistä lintuinfluenssan torjumiseksi ja direktiivin 92/40/ETY kumoamisesta 20 päivänä joulukuuta 2005 annetun neuvoston direktiivin 2005/94/EY (1) ja erityisesti sen 57 artiklan 2 kohdan,

sekä katsoo seuraavaa:

(1) Lintuinfluenssa on siipikarjan ja muiden lintujen tarttuva virustauti, joka aiheuttaa kuolleisuutta ja häiriöitä, jotka voivat nopeasti saavuttaa epitsoottiset mittasuhteet ja aiheuttaa siten vakavan uhan eläinten terveydelle sekä tietyissä olosuhteissa ihmisten terveydelle ja vähentää lisäksi siipikarjankasvatuksen kannattavuutta.

(2) Erittäin patogeenisen lintuinfluenssa A -viruksen H5N1-alatyyppi on eristetty siipikarjasta ja luonnonvaraisista linnuista yhteisön tietyissä osissa ja kolmansissa maissa. Viruksen leviäminen siipikarjaparviin erityisesti luonnonvaraisten lintujen välityksellä tulee todennäköisemmäksi yhteisössä.

(3) Alankomaiden koko alueella on käytössä varhaisen havaitsemisen järjestelmät ja bioturvallisuustoimenpiteet, joilla vähennetään lintuinfluenssan tarttumisvaaraa siipikarjaparvien osalta.

(4) Euroopan elintarviketurvallisuusviranomaisen eläinten terveyttä ja hyvinvointia käsittelevä lautakunta suositteli antamissaan tieteellisissä lausunnoissa, jotka koskivat lintuinfluenssan vaikutuksia eläinten terveyteen ja hyvinvointiin, luonnonvaraisten lintujen asemaa lintuinfluenssan leviämisessä ja siipikarjan, vankeudessa pidettävien lintujen ja eläintarhoissa pidettävien lintujen rokottamista lintuinfluenssaa vastaan, että ennalta ehkäisevää rokottamista voidaan harkita, jos todetaan, että on olemassa suuri riski viruksen kulkeutumisesta erityisesti alueille, joilla on paljon siipikarjan tuotantoa.

(5) Elintarviketurvallisuusviranomainen toteaa lisäksi, että lintuinfluenssaepidemian aikana on aina olemassa merkittävä riski, että harraste- ja lemmikkilinnut kätketään, jolloin ne muodostavat jatkuvan infektioriskin. Tämä mahdollisuus olisi otettava huomioon, ja tällaisten lintujen joukkoteurastuksen sijaan voidaan suositella tehostettua valvonta- ja bioturvallisuusohjelmaa. Lisäksi voidaan vaihtoehtoina harkita lintujen karanteenia ja ennalta ehkäisevää rokottamista. Tällainen toiminta ei saisi kuitenkaan vaarantaa tiukkaa bioturvallisuutta eikä muita toimenpiteitä, joiden olisi oltava voimassa tällaisilla alueilla ja joilla pyritään estämään viruksen mahdollinen kulkeutuminen. Ennalta ehkäisevää rokottamista voidaan erityisesti käyttää parvissa, joissa sovellettavat yleiset parvienhallintajärjestelmät estävät lintujen pysyvän pitämisen sisätiloissa tai niiden riittävän suojaamisen kontakteilta luonnonvaraisiin lintuihin.

(6) Ennalta ehkäisevien rokotusten käyttöönotosta erittäin patogeenista H5N1-lintuinfluenssaa vastaan ja siihen liittyvistä siirtämistä koskevista säännöksistä Alankomaissa 24 päivänä helmikuuta 2006 tehdyllä komission päätöksellä 2006/147/EY (2) hyväksytään Alankomaiden 21 päivänä helmikuuta 2006 komissiolle toimittama ennalta ehkäisevä rokotusohjelma erittäin patogeenista H5N1-lintuinfluenssaa vastaan sekä siihen tehdyt muutokset, mukaan luettuna suunnitelman jatkaminen 31 päivään heinäkuuta 2007, jäljempänä ’ennalta ehkäisevä rokotusohjelma’. Siinä säädetään tietyistä toimenpiteistä, joita sovelletaan Alankomaissa, kun tehdään ennalta ehkäiseviä rokotuksia siipikarjatiloilla, joilla on erityinen kyseisen taudin tartunnan kulkeutumisvaara, myös rajoituksista, jotka koskevat rokotetun siipikarjan siirtämistä.

(7) Kun otetaan huomioon ennalta ehkäisevistä rokotuksista kenttäolosuhteissa ennalta ehkäisevän rokotusohjelman täytäntöönpanon kuluessa saatu kokemus, on aiheellista jatkaa tätä kokeiluhanketta, jotta saataisiin tarkempi käsitys lintujen immuniteetin kehityksestä ja tasoista valvotuissa olosuhteissa.

(8) Alankomaat toimitti tätä tarkoitusta varten 29 päivänä kesäkuuta 2007 päivitetyn ennalta ehkäisevän rokotusohjelman, jota on määrä soveltaa 31 päivään heinäkuuta 2009. Komissio tarkasteli päivitettyä ohjelmaa yhteistyössä Alankomaiden kanssa ja katsoo, että se on eläinten terveyttä koskevan asiaan liittyvän yhteisön lainsäädännön mukainen, kunhan siihen tehdään tietyt mukautukset. Päivitetty ennalta ehkäisevä rokotusohjelma olisi näin ollen hyväksyttävä.

(9) Ennalta ehkäisevissä rokotuksissa olisi käytettävä ainoastaan sellaisia rokotteita, joille on myönnetty lupa eläinlääkkeitä koskevista yhteisön säännöistä 6 päivänä marraskuuta 2001 annetun Euroopan parlamentin ja neuvoston direktiivin 2001/82/EY (3) tai ihmisille ja eläimille tarkoitettuja lääkkeitä koskevista yhteisön lupa- ja valvontamenettelyistä ja Euroopan lääkeviraston perustamisesta 31 päivänä maaliskuuta 2004 annetun Euroopan parlamentin ja neuvoston asetuksen (EY) N:o 726/2004 (4) mukaisesti.

(10) Niillä Alankomaiden alueilla, joissa tehdään ennalta ehkäisevät rokotukset, olisi seurattava rokotettuja ja rokottamattomia siipikarjaparvia ja rajoitettava rokotettujen lintujen siirtämistä, jotta estetään viruksen mahdollinen esiintyminen rokotetuissa parvissa, jos ne altistuvat luonnonkannalle.

(11) Tiettyjä rajoituksia olisi lisäksi asetettava sellaisten siipikarjan ja siitä saatujen tuotteiden siirroille, joita tässä päätöksessä säädettävät ennalta ehkäisevät rokotustoimenpiteet koskevat. Rajoituksissa olisi otettava huomioon säännöt, jotka vahvistetaan elintarvikehygieniasta 29 päivänä huhtikuuta 2004 annetussa Euroopan parlamentin ja neuvoston asetuksessa (EY) N:o 852/2004 (5), eläinperäisiä elintarvikkeita koskevista erityisistä hygieniasäännöistä 29 päivänä huhtikuuta 2004 annetussa Euroopan parlamentin ja neuvoston asetuksessa (EY) N:o 853/2004 (6) ja ihmisravinnoksi tarkoitettujen eläinperäisten tuotteiden virallisen valvonnan järjestämistä koskevista erityissäännöistä 29 päivänä huhtikuuta 2004 annetussa Euroopan parlamentin ja neuvoston asetuksessa (EY) N:o 854/2004 (7).

(12) Yhteisön lainsäädännön selkeyden vuoksi päätös 2006/147/EY olisi kumottava.

(13) Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,

ON TEHNYT TÄMÄN PÄÄTÖKSEN:

1 artikla

Kohde ja soveltamisala

Tässä päätöksessä säädetään tietyistä toimenpiteistä, joita sovelletaan Alankomaissa, kun tehdään ennalta ehkäiseviä rokotuksia siipikarjatiloilla, joilla on erityinen lintuinfluenssan kulkeutumisvaara, myös rajoituksista, jotka koskevat rokotetun siipikarjan ja tiettyjen siipikarjasta saatavien tuotteiden siirtämistä.

2 artikla

Määritelmät

Tässä päätöksessä käytetään direktiivin 2005/94/EY 2 artiklassa annettuja määritelmiä.

Lisäksi käytetään seuraavia määritelmiä:

a) ’takapihoilla pidettävällä siipikarjalla’ tarkoitetaan kanoja, kalkkunoita ja muita lahkoon Galliformes kuuluvia lajeja sekä ankkoja, hanhia ja muita lahkoon Anseriformes kuuluvia lajeja, joita niiden omistajat pitävät i) omaa kulutusta tai käyttöä varten; tai ii) lemmikkeinä;

b) ’luonnonmukaisesti kasvatetuilla’ ja ’vapaana kasvatetuilla’ tarkoitetaan i) munivia kanoja, jotka on määritelty neuvoston direktiivin 1999/74/EY (8) 2 artiklan 2 kohdan a alakohdassa; ja ii) joilla on mahdollisuus liikkua vapaana.

3 artikla

Rokotusohjelman hyväksyminen

1. Hyväksytään Alankomaiden 29 päivänä kesäkuuta 2007 komissiolle toimittama ja 31 päivään heinäkuuta 2009 saakka sovellettava ennalta ehkäisevä rokotusohjelma erittäin patogeenista lintuinfluenssaa vastaan, jäljempänä ’ennalta ehkäisevä rokotusohjelma’.

2. Komissio julkaisee ennalta ehkäisevän rokotusohjelman.

4 artikla

Ennalta ehkäisevän rokotusohjelman täytäntöönpanon edellytykset

1. Alankomaiden on varmistettava, että takapihoilla pidettävän siipikarjan sekä luonnonmukaisesti ja vapaana kasvatettujen munivien kanojen ennalta ehkäisevät rokotukset tehdään ennalta ehkäisevän rokotusohjelman mukaisesti H5-alatyypin lintuinfluenssan inaktivoidulla heterologisella rokotteella tai lintuinfluenssan alatyyppejä H5 ja H7 sisältävällä inaktivoidulla heterologisella bivalentilla rokotteella, jolle kyseinen jäsenvaltio tai yhteisö on myöntänyt luvan direktiivin 2001/82/EY tai asetuksen (EY) N:o 726/2004 mukaisesti.

2. Takapihoilla pidettävän siipikarjan ja luonnonmukaisesti tai vapaana kasvatettujen munivien parvien osalta Alankomaiden on ennalta ehkäisevän rokotusohjelman mukaisesti toteutettava tehokas valvonta ja seuranta, jos ennaltaehkäisevät rokotukset on tehty.

3. Alankomaiden on varmistettava, että ennalta ehkäisevä rokotusohjelma pannaan täytäntöön tehokkaasti.

5 artikla

Takapihoilla pidettävän siipikarjan, myös tällaisesta siipikarjasta saatujen untuvikkojen sekä siitosmunien, siirtoa ja lähettämistä koskevat rajoitukset

1. Toimivaltaisen viranomaisen on varmistettava, ettei takapihoilla pidettävää siipikarjaa eikä tällaisesta siipikarjasta saatuja untuvikkoja tai siitosmunia, jotka ovat peräisin sellaiselta takapihalla siipikarjaa pitävältä tilalta, jolla tehdään rokotuksia, voida siirtää muille siipikarjatiloille Alankomaissa tai lähettää muihin jäsenvaltioihin.

2. Poiketen siitä, mitä 1 kohdassa säädetään, ja edellyttäen, että takapihoilla pidettävä siipikarja on yksilöllisesti tunnistettavissa, sitä voidaan siirtää muille siipikarjaa takapihalla pitäville tiloille tai koota väliaikaisesti näyttelyihin

a) Alankomaissa;

b) muussa jäsenvaltiossa määräjäsenvaltion annettua suostumuksensa.

Kaikkien tällaisten siirtojen tai koontien on tapahduttava ennalta ehkäisevän rokotusohjelman mukaisesti, ja siirroista tai koonneista on pidettävä kirjaa.

6 artikla

Luonnonmukaisesti ja vapaana kasvatettujen munivien kanojen siirtämistä koskevat rajoitukset

Toimivaltaisen viranomaisen on varmistettava, että luonnonmukaisesti ja vapaana kasvatettuja munivia kanoja voidaan siirtää tiloilta, joilla tehdään ennalta ehkäiseviä rokotuksia, ainoastaan

a) muille Alankomaissa sijaitseville tiloille, joilla tehdään ennalta ehkäiseviä rokotuksia;

b) teurastamoon teurastettaviksi viipymättä Alankomaissa; tai

c) muussa jäsenvaltiossa sijaitsevaan teurastamoon teurastettaviksi viipymättä määräjäsenvaltion annettua suostumuksensa.

7 artikla

Siipikarjan, untuvikkojen ja siitosmunien terveystodistukset yhteisön sisäisessä kaupassa

1. Alankomaiden on varmistettava, että terveystodistuksiin, jotka liittyvät 5 artiklan 2 kohdassa ja 6 artiklan c alakohdassa tarkoitettuihin Alankomaista tuleviin siipikarjan, untuvikkojen ja siitosmunien lähetyksiin yhteisön sisäisessä kaupassa, on sisällytettävä maininta:

”Siipikarjaa/untuvikkoja/siitosmunia (9), joka vastaa / jotka vastaavat (9) päätöksessä 2007/590/EY vahvistettuja sääntöjä ja joka on rokotettu / jotka on saatu siipikarjasta, joka on rokotettu (9) lintuinfluenssaa vastaan … (päivämäärä) rokotteella … (nimi).

2. Alankomaiden on varmistettava, että terveystodistuksiin, jotka liittyvät muihin kuin 1 kohdassa tarkoitettuihin Alankomaista tuleviin siipikarjan, untuvikkojen ja siitosmunien lähetyksiin yhteisön sisäisessä kaupassa, on sisällytettävä maininta:

”Lähetys koostuu siipikarjasta/untuvikoista/siitosmunista (10), joka on / jotka ovat (10) peräisin tiloilta, joilla ei ole tehty rokotuksia lintuinfluenssaa vastaan.

8 artikla

Syötäväksi tarkoitettujen munien lähetyksiä koskevat rajoitukset

Toimivaltaisen viranomaisen on varmistettava, että syötäväksi tarkoitettuja munia, jotka ovat peräisin ja/tai tulevat tiloilta, joilla on luonnonmukaisesti ja vapaana kasvatettuja munivia kanoja ja joilla tehdään ennalta ehkäiseviä rokotuksia, lähetetään muihin jäsenvaltioihin ainoastaan, jos seuraavat edellytykset täyttyvät:

a) syötäväksi tarkoitetut munat ovat siipikarjasta, joka on peräisin tiloilta, jotka on säännöllisesti tarkastettu ja jotka ovat saaneet erittäin patogeenista lintuinfluenssaa koskevat negatiiviset tutkimustulokset ennalta ehkäisevän rokotusohjelman mukaisesti, ja sentinellilintuihin kiinnitetään erityistä huomiota; ja

b) syötäväksi tarkoitetut munat kuljetetaan välittömästi i) toimivaltaisen viranomaisen nimeämään pakkaamoon ja pakataan kertakäyttöisiin pakkauksiin tai säiliöihin, pakkausalustoille tai muihin ei-kertakäyttöisiin pakkauksiin, jotka on puhdistettava ja desinfioitava ennen ja jälkeen jokaista käyttökertaa toimivaltaisen viranomaisen edellyttämien ohjeiden ja bioturvallisuustoimenpiteiden mukaisesti; tai ii) asetuksen (EY) N:o 853/2004 liitteessä III olevan X jakson II luvussa mainittuun munatuotteita valmistavaan laitokseen esi- ja jatkokäsiteltäviksi asetuksen (EY) N:o 852/2004 liitteessä II olevan XI luvun mukaisesti.

9 artikla

Rokotetuista luonnonmukaisesti ja vapaana kasvatetuista munivista kanoista saatujen lihan, jauhetun lihan, raakalihavalmisteiden, mekaanisesti erotetun lihan ja lihavalmisteiden lähettämistä koskevat rajoitukset

1. Toimivaltaisen viranomaisen on varmistettava, että rokotetuista luonnonmukaisesti ja vapaana kasvatettujen munivien kanojen parvista saatuja tuoretta lihaa, jauhettua lihaa, raakalihavalmisteita, mekaanisesti erotettua lihaa ja lihavalmisteita lähetetään muihin jäsenvaltioihin ainoastaan, jos seuraavat edellytykset täyttyvät:

a) se/ne on saatu siipikarjasta, joka i) on peräisin parvista, jotka on säännöllisesti tarkastettu ja jotka ovat saaneet erittäin patogeenista lintuinfluenssaa koskevat negatiiviset tutkimustulokset ennalta ehkäisevän rokotusohjelman mukaisesti, ja sentinellilintuihin kiinnitetään erityistä huomiota; ii) on peräisin parvista, jotka virkaeläinlääkäri on tutkinut kliinisesti enintään 48 tuntia ennen lastausta kiinnittäen erityistä huomiota sentinellilintuihin; iii) on pidetty erillään muista parvista, jotka eivät täytä i ja ii alakohdan vaatimuksia; ja

b) se/ne on tuotettu asetuksen (EY) N:o 853/2004 liitteen II sekä liitteessä III olevan II ja III jakson mukaisesti ja tarkastettu asetuksen (EY) N:o 854/2004 liitteessä I olevan I, II ja III jakson sekä IV jakson V ja VII luvun mukaisesti.

2. Toimivaltaisen viranomaisen on varmistettava, että jauhettua lihaa, raakalihavalmisteita, mekaanisesti erotettua lihaa ja lihavalmisteita, jotka sisältävät rokotetuista luonnonmukaisesti ja vapaana kasvatettujen munivien kanojen parvista saatua lihaa, lähetään muihin jäsenvaltioihin ainoastaan, jos liha, raakalihavalmisteet tai lihavalmisteet on/ovat 1 kohdan mukaista/mukaisia ja jos se/ne on valmistettu asetuksen (EY) N:o 853/2004 liitteessä III olevan V ja VI jakson mukaisesti.

10 artikla

Kertomukset

Alankomaiden on kuukauden kuluessa tämän päätöksen soveltamispäivästä toimitettava komissiolle kertomus ennalta ehkäisevän rokotusohjelman täytäntöönpanosta ja annettava neljännesvuosittain kertomus elintarvikeketjua ja eläinten terveyttä käsittelevälle pysyvälle komitealle.

11 artikla

Kumoaminen

Kumotaan päätös 2006/147/EY.

12 artikla

Osoitus

Tämä päätös on osoitettu Alankomaiden kuningaskunnalle.

Tehty Brysselissä 27 päivänä elokuuta 2007. Komission puolesta Markos KYPRIANOU Komission jäsen

(1) EUVL L 10, 14.1.2006, s. 16.

(2) EUVL L 55, 25.2.2006, s. 47. Päätös sellaisena kuin se on muutettuna päätöksellä 2006/528/EY (EUVL L 208, 29.7.2006, s. 39).

(3) EYVL L 311, 28.11.2001, s. 1. Direktiivi sellaisena kuin se on viimeksi muutettuna direktiivillä 2004/28/EY (EUVL L 136, 30.4.2004, s. 58).

(4) EUVL L 136, 30.4.2004, s. 1. Asetus sellaisena kuin se on muutettuna asetuksella (EY) N:o 1901/2006 (EUVL L 378, 27.12.2006, s. 1).

(5) EUVL L 139, 30.4.2004, s. 1, oikaisu EUVL L 226, 25.6.2004, s. 3.

(6) EUVL L 139, 30.4.2004, s. 55, oikaisu EUVL L 226, 25.6.2004, s. 22. Asetus sellaisena kuin se on viimeksi muutettuna neuvoston asetuksella (EY) N:o 1791/2006 (EUVL L 363, 20.12.2006, s. 1).

(7) EUVL L 139, 30.4.2004, s. 206, oikaisu EUVL L 226, 25.6.2004, s. 83. Asetus sellaisena kuin se on viimeksi muutettuna asetuksella (EY) N:o 1791/2006.

(8) EYVL L 203, 3.8.1999, s. 53.

(9) Tarpeeton viivataan yli.”

(10) Tarpeeton viivataan yli.”